Diari Oficial de la Generalitat Valenciana


Sumari del DOGV 5750, del 25-04-2008 (2008/5046)

ORDE de 21 d'abril de 2008, del conseller d'Infraestructures i Transport, per la qual s'actualitzen les tarifes dels servicis de transport públic de viatgers integrats en el sistema coordinat de transport d'Alacant (sistema TAM).
-------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2008/04/21/(1)/dof/vci/html**

### Dades del document

Número de DOGV
:   5750

Data del DOGV
:   25-04-2008

Secció del DOGV
:   I. DISPOSICIONS GENERALS

Número del document
:   2008/5046


Data del document
:   21-04-2008

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * Alacant
    * Mutxamel
    * Sant Vicent del Raspeig
    * Campello, el
    * Sant Joan d'Alacant
    * tarifa de viatgers
    * transport de viatgers
    * legislació
    * transport ferroviari
    * transport públic

ORDE de 21 d'abril de 2008, del conseller d'Infraestructures i Transport, per la qual s'actualitzen les tarifes dels servicis de transport públic de viatgers integrats en el sistema coordinat de transport d'Alacant (sistema TAM).  
 [2008/5046]  
La competència exclusiva en matèria de transports terrestres l'itinerari dels quals discórrega íntegrament per la Comunitat Valenciana correspon a la Generalitat.  
Fent ús de la seua competència, la Generalitat regula les tarifes per als servicis públics regulars permanents d'ús general de viatgers. Esta activitat reguladora és exercida de conformitat amb la normativa vigent, entre la qual es troba la Llei 16/1987, de 30 de juliol, d'Ordenació dels Transports Terrestres i el Reial Decret 1211/1990, de 30 de setembre, que aprova el Reglament de la Llei.  
L'article 19 de la llei esmentada 16/1987 establix que les tarifes del transport públic i de les seues activitats auxiliars i complementàries hauran de cobrir la totalitat dels costos reals de l'activitat esmentada en condicions normals de productivitat i d'organització, a més de permetre una adequada amortització, un benefici empresarial raonable i una correcta prestació del servici o realització de l'activitat, sense deixar de retribuir, si escau, les prestacions complementàries. D'altra banda, el Reglament de la Llei indica en l'article 29 que per a determinar les tarifes s'ha de tindre en compte l'estructura de costos del servici, i que estes s'han de modificar sempre que hi haja variació substancial del conjunt dels elements que integren l'estructura de costos esmentada.  
A l'Àrea Metropolitana d'Alacant, la Generalitat i l'Ajuntament d'Alacant han acordat la integració operativa de les xarxes de transport col·lectiu en l'àmbit metropolità (sistema TAM), coordinació tarifària i funcional que opera des de 1999. En virtut d'esta coordinació, s'establix un marc tarifari únic per a tot l'àmbit TAM. Estes tarifes afecten els servicis integrats en el transport urbà d'Alacant, així com els servicis del TAM que connecten la ciutat d'Alacant amb Mutxamel, Sant Vicent del Raspeig, el Campello i Sant Joan d'Alacant, i els servicis ferroviaris prestats per Ferrocarrils de la Generalitat Valenciana en l'àmbit esmentat.  
Dins de les seues competències, l'Ajuntament d'Alacant ha tramitat l'aplicació de les tarifes que cal aplicar en el transport urbà en el període 2008/2010. En este sentit, la Comissió de Preus de la Generalitat ha emés un informe favorable respecte d'estes tarifes, així com de les que s'aplicaran en el període esmentat als servicis prestats per Ferrocarrils de la Generalitat Valenciana.  
En virtut dels antecedents citats, amb els informes oportuns previs, i d'acord amb l'article 28 e) de la Llei 5/1983, de 30 de desembre, del Consell, modificada per la Llei 12/2007, de 20 de març, i el Decret 117/2007, de 27 de juliol, del Consell, pel qual s'aprova el Reglament Orgànic i Funcional de la conselleria d'Infraestructures i Transport,  
ORDENE  
L'aplicació, a partir del dia 1 de maig de 2008, i fins que no siguen modificats els preus pels procediments oportuns, als servicis interurbans de carretera inclosos en el sistema TAM, així com en els servicis prestats per Ferrocarrils de la Generalitat Valenciana en l'àmbit funcional esmentat, de les tarifes següents:  
 2008 2009 2010  
 (període  
 1/05/2008 - 31/12/08)  
Bitllet senzill 1,10 1,15 1,20  
Abonament de 10 viatges (B-10) 6,50 6,75 7,00  
DISPOSICIÓ FINAL PRIMERA  
Es faculta el director general de Transports i Logística per al desplegament, l'aplicació i la interpretació de la present orde.  
DISPOSICIÓ FINAL SEGONA  
Esta orde entrarà en vigor l'1 de maig de 2008.  
València, 21 d'abril de 2008  
El conseller d'Infraestructures i Transport  
MARIO FLORES LANUZA


Còpia Permalink ELI